Diari Oficial de la Generalitat Valenciana


Sumari del DOGV 7811, del 22-06-2016 (2016/4688)

ORDRE 30/2016, de 20 de juny, de la Conselleria d'Educació, Investigació, Cultura i Esport, per la qual s'estableixen les bases reguladores de les ajudes per a complementar les beques per a l'activitat de mobilitat d'estudiants per estudis del programa Erasmus+, pertanyents a institucions públiques d'educació superior de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/20/30/dof/vci/html**

### Dades del document

Número de DOGV
:   7811

Data del DOGV
:   22-06-2016

Secció del DOGV
:   I. DISPOSICIONS GENERALS

Número del document
:   2016/4688


Data del document
:   20-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

La Sentència del Tribunal Constitucional núm. 27/2022, de 24 de febrer de 2022 (BOE núm. 72 de 25/03/2022) declara la nul·litat dels termes "públiques" i "públics" de l'article 1.1 de l'Ordre 30/2016, de 20 de juny, de la Conselleria d'Educació, Investigació, Cultura i Esport.

ORDRE 30/2016, de 20 de juny, de la Conselleria d'Educació, Investigació, Cultura i Esport, per la qual s'estableixen les bases reguladores de les ajudes per a complementar les beques per a l'activitat de mobilitat d'estudiants per estudis del programa Erasmus+, pertanyents a institucions públiques d'educació superior de la Comunitat Valenciana. [2016/4688]  
ÍNDEX  
  
Preàmbul  
Títol I. Disposicions generals  
Article 1. Objecte i finançament  
Article 2. Beneficiaris  
Article 3. Requisits  
Títol II. Procediment  
Article 4. Sol·licituds  
Article 5. Termini i lloc de presentació  
Article 6. Selecció i valoració de les sol·licituds  
Article 7. Distribució de l'import global entre les entitats sol·licitants  
Article 8. Criteris de concessió  
Article 9. Resolució  
Títol III. Del pagament i justificació de la subvenció  
Article 10. Justificació i pagament  
Article 11. Col·laboració de la Generalitat  
Article 12. Obligacions dels becaris  
Article 13. Compatibilitat de les ajudes  
Article 14. Circumstàncies que donen lloc a la modificació de la resolució  
Article 15. Mètode de comprovació i pla de control  
Article 16. Responsabilitat i règim sancionador  
Disposició addicional única. Despesa pública  
Disposicions finals  
Primera. Facultat de desplegament  
Segona. Entrada en vigor  
  
PREÀMBUL  
  
El desenvolupament de la dimensió internacional és una de les claus en la millora dels ensenyaments universitaris. En aquest sentit, hi ha diverses iniciatives per al foment de la mobilitat d'estudiants universitaris que permeten realitzar part dels seus estudis en uns altres països.  
Les universitats de la Comunitat Valenciana, conscients de la importància d'aquesta dimensió europea, han participat des del començament en aquest tipus d'accions, i han obtingut finançament per part d'altres institucions, junt amb l'aportació dels seus fons propis.  
La Generalitat, amb la voluntat de fomentar la dimensió europea en les universitats valencianes, ofereix als estudiants universitaris aquestes ajudes com a mecanisme per a garantir i millorar la participació dels estudiants valencians en els programes de mobilitat per a la realització d'estudis universitaris en uns altres països. Amb aquesta finalitat, el Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana (DOCV 4207, 11.03.2002), modificat pel Decret 88/2006, de 16 de juny (DOCV 5284, 20.06.2006), va disposar que podrien establir-se ajudes complementàries a les beques del programa Sòcrates Erasmus per al foment de la mobilitat dels estudiants universitaris de la Comunitat Valenciana.  
  
Pel mitjà del Reglament (UE) núm. 1288/2013, del Parlament Europeu i del Consell, d'11 de desembre de 2013 (DOUE L327/50, 20.12.2013), es va crear el programa Erasmus+, d'educació, formació, joventut i esport de la Unió, que, al mateix temps, contempla entre les seues accions la mobilitat d'estudiants en tots els cicles de l'ensenyament superior.  
A aquesta ordre, pel seu caràcter de subvenció, li és d'aplicació la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en els preceptes que siga aplicable, la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
Atés el caràcter de les ajudes regulades per aquesta ordre, que s'adrecen a un col·lectiu que no exerceix cap activitat econòmica, aquestes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no és per tant obligatori notificar-les a la Comissió Europea.  
En el procés d'elaboració d'aquesta ordre, d'acord amb el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, relatiu a les bases reguladores de la concessió de subvencions, han emés un informe l'Advocacia General de la Generalitat i la Intervenció Delegada de la conselleria competent en matèria d'universitats.  
  
A més, s'han realitzat els tràmits d'audiència pertinents.  
Per tot això, conforme amb el Consell Jurídic Consultiu de la Comunitat Valenciana, i en virtut de les atribucions que em confereixen l'article 28 de la Llei 5/1983, de 30 de desembre, del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta de 13 de juny de 2016, de la persona titular de la Direcció General d'Universitat, Investigació i Ciència, i de conformitat amb aquesta,  
  
  
ORDENE  
  
TÍTOL I  
Disposicions generals  
  
Article 1. Objecte i finançament  
1. L'objecte d'aquesta ordre és establir les bases per les quals han de regir-se les convocatòries d'ajudes per a complementar les beques per a l'activitat de mobilitat d'estudiants per estudis del programa Erasmus+, pertanyents a les universitats públiques que integren el Sistema Universitari Valencià, a les quals fa referència l'article 2 de la Llei 4/2007, de 9 de febrer, de coordinació del Sistema Universitari Valencià, i dels centres públics adscrits a aquelles, i per a estudiants d'ensenyaments artístics superiors dels centres adscrits a l'Institut Superior d'Ensenyaments Artístics de la Comunitat Valenciana.  
  
2. Per a cada exercici pressupostari es convocaran aquelles ajudes incloses en els pressupostos de la Generalitat amb càrrec a l'aplicació i al programa pressupostari que s'indique en la convocatòria corresponent.  
  
Article 2. Beneficiaris  
En podrà ser beneficiari, en els termes que establisca la convocatòria corresponent, l'alumnat a qui fa referència el punt 1 de l'article anterior, que complisca els requisits continguts en aquesta ordre i d'acord amb els criteris de valoració que s'hi estableixen.  
  
Article 3. Requisits  
Els beneficiaris hauran de reunir els requisits següents:  
1. Tenir la residència administrativa en qualsevol municipi de la Comunitat Valenciana.  
2. Els estudiants estrangers no comunitaris hauran d'acreditar la condició de residents; quedaran exclosos de ser beneficiaris de les ajudes els qui es troben en situació d'estada o de residència per estudis, de conformitat amb el que disposa la Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social.  
3. Haver sigut seleccionats per a realitzar una part dels seus estudis en l'activitat de mobilitat d'estudiants per a estudis, per alguna de les institucions indicades en el punt 1 de l'article primer d'aquesta ordre que haja obtingut la Carta Erasmus d'Educació Superior del programa Erasmus+ per al període 2014-2020, en institucions europees d'educació superior d'altres països del programa Erasmus+.  
4. Estar matriculat en una de les institucions a què fa referència el punt 3 anterior, en qualsevol dels ensenyaments següents:  
4.1. Ensenyaments universitaris adaptats a l'Espai Europeu d'Educació Superior que conduïsquen a títols oficials de grau.  
4.2. Ensenyaments universitaris que conduïsquen a l'obtenció dels títols de llicenciat, enginyer, arquitecte, diplomat, mestre, enginyer tècnic i arquitecte tècnic.  
5. No s'inclouen en aquesta ordre ajudes per als estudis de màster universitari, tercer cicle o doctorat, estudis d'especialització ni estudis que conduïsquen a l'obtenció de títols propis de les universitats.  
  
6. Haver sigut beneficiari d'alguna de les beques que s'indiquen a continuació:  
6.1. D'una beca o ajuda del sistema general de beques i ajudes a l'estudi concedides pel Ministeri d'Educació, Cultura i Esport, durant el curs acadèmic anterior al de realització de l'activitat de mobilitat objecte de l'ajuda.  
6.2. D'una beca o ajuda de la Generalitat, per a la realització d'estudis universitaris, durant el curs acadèmic anterior al de realització de l'activitat de mobilitat objecte de l'ajuda. En cas de no poder acreditar la condició de beneficiari d'aquesta beca de la Generalitat, serà suficient que l'alumne siga sol·licitant de la beca i es comprove, una vegada avaluada la sol·licitud, que compleix els requisits exigits per a obtenir-la.  
  
La comprovació a què fa referència el paràgraf anterior serà realitzada per l'òrgan instructor de les beques, que emetrà un informe que acredite el compliment pels alumnes dels requisits per a l'obtenció de la beca mencionada.  
  
  
TÍTOL II  
Procediment  
  
Article 4. Sol·licituds  
1. Les sol·licituds seran formalitzades per les entitats a què fa referència l'article primer, punt 1, d'aquesta ordre, en la seua qualitat de gestores de les beques Erasmus+.  
2. Les sol·licituds hauran d'anar acompanyades de la documentació següent:  
a) Informe de l'entitat sol·licitant en què es faça constar el finançament de les beques Erasmus+, amb indicació dels fons percebuts per a això procedents de la Unió Europea, el Ministeri d'Educació, Cultura i Esport, l'entitat sol·licitant o altres institucions.  
b) Relació individualitzada i certificada, en suports paper i informàtic, de l'alumnat de l'entitat sol·licitant beneficiari de les beques Erasmus+ per a la mobilitat d'estudiants per estudis, durant el curs que determine la corresponent convocatòria.  
Aquesta relació haurà de contenir l'alumnat que complisca els requisits establits en els punts 1 a 5 de l'article anterior, i inclourà també la informació següent:  
b.1) País de destinació i mesos d'estada.  
b.2) Localitat de residència administrativa.  
b.3) Puntuació que resulte de l'aplicació dels criteris continguts en l'article huité d'aquesta ordre. La puntuació parcial obtinguda per l'alumnat per a cada un dels criteris esmentats haurà d'incloure's també en la relació esmentada.  
b.4) Condició de beneficiari d'una beca o ajuda del sistema general de beques i ajudes a l'estudi concedides pel Ministeri d'Educació, Cultura i Esport durant el curs acadèmic anterior al de realització de l'activitat de mobilitat objecte de l'ajuda.  
c) Declaració responsable de l'entitat sol·licitant per la qual s'acredite que els beneficiaris d'aquesta subvenció compleixen les obligacions per reintegrament de subvencions.  
3. Les dades personals de l'alumnat arreplegades en el transcurs del procediment seran incloses en un fitxer automatitzat de l'òrgan convocant, en els termes i condicions que s'indiquen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el reglament de desplegament de la llei orgànica mencionada.  
  
Article 5. Termini i lloc de presentació  
1. Les entitats sol·licitants presentaran les sol·licituds en el termini establit en la corresponent convocatòria, i començarà a comptar l'endemà de la publicació en el Diari Oficial de la Comunitat Valenciana.  
  
2. Les sol·licituds es presentaran en el Registre General de la Conselleria d'Educació, Investigació, Cultura i Esport o en qualsevol dels llocs i pels procediments a què fa referència l'article 38 de la Llei de Procediment Administratiu Comú.  
3. A les entitats sol·licitants que no reunisquen els requisits establits en aquesta ordre o que no aporten la documentació requerida en l'article quart, se'ls requerirà perquè, en el termini de 10 dies, esmenen la falta o acompanyen els documents preceptius, amb indicació que si no ho fan, es considerarà que desisteixen de la seua petició, d'acord amb el que disposa l'article 71 de la Llei de Procediment Administratiu Comú, després de la resolució que haurà de ser dictada en els termes que preveu l'article 42 de la llei esmentada.  
  
Article 6. Selecció i valoració de les sol·licituds  
1. L'òrgan competent per a l'ordenació i instrucció de l'expedient serà la Subdirecció General d'Universitat, Investigació i Ciència, la qual realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals s'haja de dictar la resolució.  
2. Per a la valoració de les sol·licituds es constituirà una comissió composta pels membres següents:  
President: el subdirector general d'Universitat, Investigació i Ciència, o la persona en qui delegue.  
Vocals: un representant de l'Institut Superior d'Ensenyaments Artístics de la Comunitat Valenciana (ISEACV) i dos funcionaris de la Direcció General d'Universitat, Investigació i Ciència.  
Secretari: el cap del Servei de Gestió Economicopressupòstaria de les Universitats.  
La comissió ajustarà el seu funcionament al que estableixen els article 22 i següents de la Llei de Procediment Administratiu Comú.  
3. La comissió, una vegada valore les sol·licituds, emetrà, en un termini no superior a 10 dies a comptar de la data de la reunió de la comissió, un informe en el qual es concretarà el resultat de la valoració efectuada.  
4. L'informe contindrà la distribució entre les entitats sol·licitants del crèdit disponible segons el que estableix l'article seté.  
5. Així mateix, ajustant-se als criteris de concessió establits en l'article huité, l'informe contindrà la relació d'alumnes beneficiaris, amb indicació de l'import de l'ajuda obtinguda, així com la relació d'alumnes que, per motiu de la puntuació total obtinguda i del crèdit disponible, no siguen beneficiaris d'aquestes ajudes.  
  
6. L'import de l'ajuda proposada, per mes d'estada, per a cada alumne beneficiari estarà determinat pel grup a què estiga adscrit el país de destinació del sol·licitant d'acord amb la taula següent:  
  
Import mensual en euros per país d'estada  
  
Grup País Import  
1 Àustria, Dinamarca, Finlàndia, França, Irlanda, Itàlia, Liechtenstein, Noruega, Regne Unit, Suècia 300 -  
2 Alemanya, Bèlgica, Xipre, Croàcia, Eslovènia, Grècia, Islàndia, Luxemburg, Països Baixos, Portugal, República Txeca, Turquia 250 -  
3 Antiga República Iugoslava de Macedònia, Bulgària, Eslovàquia, Estònia, Hongria, Letònia, Lituània, Malta, Polònia, Romania 150 -  
  
  
En les convocatòries que s'aproven a l'empara d'aquesta ordre es podrà modificar la taula anterior, tant pel que fa al nombre de grups que la componen com a la relació de països per grup.  
Així mateix, en les corresponents convocatòries es podran establir imports per grup de país diferents dels indicats en la taula anterior.  
7. Les ajudes es concediran pel màxim de mesos que establisca la convocatòria corresponent. En el cas que l'estada siga de menor duració, únicament es concedirà l'ajuda per l'estada efectivament realitzada per l'alumne. Els períodes de les estades s'ajustaran al calendari acadèmic de la institució d'acollida.  
  
Article 7. Distribució de l'import global entre les entitats sol·licitants  
  
1. La comissió, a la vista de les sol·licituds presentades, determinarà la distribució entre les entitats sol·licitants del crèdit disponible establit en la convocatòria corresponent, d'acord amb el que s'indica en l'article primer, punt 2, d'aquesta ordre.  
2. La distribució es realitzarà atenent el nombre d'alumnes de cada una de les entitats sol·licitants, beneficiaris d'una beca Erasmus+ en l'activitat de mobilitat d'estudiants per a estudis, i del nombre total de mesos d'estada dels alumnes esmentats per a l'activitat de mobilitat objecte de l'ajuda.  
3. Una vegada establida la distribució del crèdit disponible, d'acord amb el que estableixen els punts anteriors, es podrà realitzar una distribució de l'import corresponent a cada entitat en funció de les branques de coneixement establides en l'article 12.4 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, a saber:  
a) Arts i Humanitats  
b) Ciències  
c) Ciències de la Salut  
d) Ciències Socials i Jurídiques  
e) Enginyeria i Arquitectura  
En cas d'aplicar-se la distribució de l'import a què fa referència aquest punt, el percentatge que corresponga a cada branca de coneixement sobre l'import assignat a cada entitat estarà determinat en les convocatòries corresponents. En el cas que no s'arribe a cobrir el total d'ajudes en alguna de les branques, i hi haja candidats que compleixen els requisits en les branques restants, es repartiran les ajudes que queden per cobrir proporcionalment entre les altres branques.  
Als efectes del que disposa aquest punt, s'entendrà que els ensenyaments artístics superiors estan adscrits a la branca de coneixement d'Arts i Humanitats.  
  
Article 8. Criteris de concessió  
Els alumnes que complisquen els requisits establits en l'article tercer seran ordenats d'acord amb la puntuació total obtinguda per cada estudiant, resultant de l'aplicació dels criteris següents:  
  
1. La puntuació que resulte de la diferència entre la nota mitjana que conste en el certificat acadèmic personal de l'alumne o alumna i la nota mitjana de l'alumnat del mateix ensenyament que haja finalitzat els seus estudis en el curs acadèmic que determine la convocatòria corresponent, en la mateixa institució acadèmica i titulació. La nota mitjana es realitzarà sobre les assignatures superades per l'alumne o alumna d'acord amb els procediments establits en la normativa corresponent.  
  
En aquelles titulacions en què no haja finalitzat els seus estudis cap promoció d'alumnat, la puntuació a què es refer el paràgraf anterior s'obtindrà de la diferència entre la nota mitjana que conste en el certificat acadèmic personal de l'alumne o alumna i la nota mitjana de l'alumnat de la seua mateixa promoció.  
2. Quan es tracte d'alumnat que curse dobles titulacions internacionals, títols conjunts internacionals, o de mobilitat per curs complet, cada entitat sol·licitant podrà atorgar una puntuació igual al 10 % del valor màxim establit en la taula de qualificacions utilitzada per a l'obtenció de la puntuació a què es refereix el punt 1 anterior.  
  
3. Una vegada realitzada l'ordenació dels alumnes a la qual es refereix aquest article, seran proposats com a beneficiaris d'aquestes ajudes aquells alumnes la posició dels quals en aquella ordenació estiga dins de l'import destinat a l'entitat on es troben matriculats, fixat d'acord amb la distribució del crèdit disponible establida en l'article seté.  
  
4. En el cas que dos o més estudiants obtinguen la mateixa puntuació total, tindrà preferència per a optar a l'ajuda l'alumne o alumna què realitze una estada de major duració sobre el que realitze una estada de menor duració. Si continua l'empat, tindrà preferència l'estudiant amb millor nota mitjana del seu certificat acadèmic personal. Si persisteix l'empat, tindrà preferència el sexe infrarepresentat en la titulació en què estiguen matriculats els alumnes, i, si continua l'empat, es distribuirà l'import corresponent entre l'alumnat amb la mateixa puntuació, en quantitats proporcionals a l'import mensual per país de destinació, d'acord amb la taula inclosa en article sisé, punt 6, d'aquesta ordre.  
  
  
Article 9. Resolució  
1. L'òrgan instructor, a la vista de l'informe de la comissió establida en l'article sisé, punt 2, formularà la proposta de concessió i emetrà un informe en què conste que, de la informació que es troba en el seu poder, es desprén que els beneficiaris compleixen tots els requisits per a obtenir aquestes beques.  
2. Vista la proposta de concessió, la persona titular de la Direcció General d'Universitat, Investigació i Ciència, per delegació del conseller d'Educació, Investigació, Cultura i Esport, acordarà la distribució entre les entitats sol·licitants de l'import global màxim destinat a finançar la convocatòria corresponent i la concessió de les ajudes a l'alumnat beneficiari.  
3. Així mateix la resolució contindrà la relació d'alumnes que reunint els requisits establits en la convocatòria no en siguen beneficiaris per raó de la puntuació obtinguda. Aquest alumnat podrà suplir, per ordre de puntuació, les renúncies o les revocacions que puguen produir-se entre els beneficiaris.  
4. En cap cas, la quantia de l'ajuda concedida a un beneficiari podrà ser superior a l'import que li haja correspost d'acord amb les dades utilitzades per a la valoració de la sol·licitud, encara que l'alumne haja modificat el període i/o el país d'estada.  
En el cas que l'import que efectivament corresponga a un beneficiari, pel període efectivament realitzat i/o per la modificació del país de destinació, siga inferior al que li hauria correspost d'acord amb les dades utilitzades per a la valoració de la sol·licitud, la diferència serà destinada als alumnes a qui es refereix el punt 3 d'aquest article.  
  
5. El termini per a dictar una resolució no serà superior a sis mesos a partir del dia següent de la publicació de la convocatòria, sense perjuí de l'ampliació de terminis prevista en l'article 42 de la Llei de Procediment Administratiu Comú. En el cas que no es dicte una resolució per l'òrgan competent en aquest temps, es podrà considerar desestimada la sol·licitud per silenci administratiu.  
  
  
TÍTOL III  
Pagament i justificació de la subvenció  
  
Article 10. Justificació i pagament  
L'import global de les ajudes es lliurarà a cada entitat sol·licitant amb la justificació prèvia, davant de la Direcció General d'Universitat, Investigació i Ciència, dins del termini que cada convocatòria determine, de l'acte administratiu de l'entitat sol·licitant pel qual s'acorde l'increment de la quantia de la beca al seu alumnat beneficiari, en concepte de beneficiaris de les beques Erasmus+ durant el curs establit en la convocatòria, amb expressió de la quantia de complement d'aquella i del total resultant, així com de la notificació a l'alumne beneficiari.  
  
  
Article 11. Col·laboració de la Generalitat  
Les entitats sol·licitants faran constar en totes les seues publicacions sobre beques Erasmus+, que disposen d'una ajuda complementària de la Generalitat.  
  
Article 12. Obligacions dels becaris  
Els beneficiaris queden sotmesos al que disposa l'article 35 del Reial Decret 1721/2007, de 21 de desembre, pel qual s'estableixen el règim de les beques i ajudes al estudi personalitzades.  
  
Article 13. Compatibilitat de les ajudes  
Les ajudes concedides seran compatibles amb altres ajudes o subvencions, siga quina siga la seua naturalesa i l'entitat que les concedisca i sempre que conjuntament no superen el cost total de l'acció. El sol·licitant haurà de declarar davant de la seua entitat col·laboradora les ajudes que haja obtingut o sol·licitat per a la mateixa acció, en el moment en què aquestes es concedisquen, i acceptarà les eventuals minoracions aplicables per al compliment de tot això.  
  
Article 14. Circumstàncies que donen lloc a la modificació de la resolució  
La concessió de l'ajuda serà modificada i pertocarà reintegrar-la i l'exigència de l'interés de demora des del moment del pagament de l'ajuda, en els casos establits en els articles 37 i 38 de la Llei 38/2003 i l'article 172 de la Llei 1/2015.  
Les quantitats que es reintegraran tindran la consideració d'ingressos de dret públic, i hi serà d'aplicació el que disposa el capítol I del títol II de la Llei 38/2003, de 17 de novembre, General de Subvencions.  
  
El procediment per al reintegrament de les subvencions serà l'establit pels articles 41 i 42 de la Llei 38/2003, General de Subvencions, i pel títol VI de la Llei de Procediment Administratiu Comú.  
  
La persona titular de la Direcció General d'Universitat, Investigació i Ciència resoldrà el procediment de reintegrament de la subvenció.  
  
  
Article 15. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà per mitjà de la revisió de la documentació que a aquest efecte s'ha establit en aquestes bases com d'aportació preceptiva per la persona beneficiària, per al pagament de la beca.  
  
2. La comprovació material de l'efectiva realització de l'activitat, existència de la condició o compliment de la finalitat, es realitzarà en els termes que s'indiquen en el pla de control que s'elaborarà a aquest efecte en els termes establits en l'article 169.3 de la Llei 1/2015.  
  
  
Article 16. Responsabilitat i règim sancionador  
Les persones beneficiàries de les beques estaran sotmeses a les responsabilitats i al règim sancionador regulat en el capítol I i II del títol IV de la Llei 38/2003, de 17 de novembre, General de Subvencions i en el capítol IV del títol X, de la Llei 1/2005, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
DISPOSICIÓ ADDICIONAL  
  
Única. Despesa pública  
Aquesta ordre no comporta autorització de despesa pública; no obstant això, la despesa corresponent de les convocatòries basades en aquesta ordre haurà d'estar dotada, en tot cas, pels pressupostos de la Generalitat de l'exercici que corresponga.  
  
DISPOSICIONS FINALS  
  
Primera. Facultat de desplegament  
S'autoritza la persona titular de la Direcció General d'Universitat, Investigació i Ciència perquè, en l'àmbit de les seues competències, adopte les mesures o resolucions necessàries per al desplegament i l'execució d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 20 de juny de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI